Taylor Momsen

Taylor Michel Momsen (s. 26. heinäkuuta 1993 St. Louis, Missouri, Yhdysvallat) on yhdysvaltalainen laulaja-lauluntekijä, malli ja näyttelijä. Hän on näytellyt muun muassa Jenny Humphreyn roolissa draamasarjassa Gossip Girl. Hän on vuodesta 2009 ollut päävokalisti rock-yhtyeessä The Pretty Reckless.

 Nuoruus 
Momsen syntyi Missourissa St. Louisissa Collette ja Michael Momsenille. Hänellä on nuorempi sisko Sloane Momsen, joka myös on näyttelijä. Momsenilla on venäläisiä sukujuuria. Hänet kasvatettiin roomalaiskatoliseksi, ja hän kävi Our Lady of Lourdes Catholic Schoolia. Perhe muutti myöhemmin Marylandiin Potomaciin, jossa Momsen suoritti peruskoulun loppuun Herbert Hoover Middle Schoolissa. Hän opiskeli tanssia St. Louisin Center of Creative Artsissa.

Momsenin oli kaksivuotias, kun hänen vanhempansa allekirjoittivat hänelle mallisopimuksen Ford Modelsin kanssa. Momsen on myöhemmin kertonut katkeruudestaan vanhempiaan kohtaan ja vihanneensa työtä, jota joutui tekemään normaalin lapsuuden sijaan.

 Ura 
 Näyttelijänä 
Vuonna 2000 Momsen sai läpimurtoroolinsa elokuvasta The Grinch, jossa hän näytteli Cindy Lou Who’ta. Kaksi vuotta myöhemmin hän sai osat kahdesta muusta elokuvasta: Hansel & Gretel, jossa hän näytteli Greteliä, ja Spy Kids 2, jossa hän näytteli presidentin tytärtä Alexandraa.

Momsenin ura keskeytyi yli kolmeksi vuodeksi, kunnes hän sai pääroolin sarjasta Misconceptions, jota ei kuitenkaan esitetty televisiossa.Momsen äänitti vuonna 2002  kappaleet ”Rudolph the Red-Nosed Reindeer” ('Petteri Punakuono') ja ”One Small Voice” kokoelmalevylle School's Out! Christmas.

Momsen näytteli vuonna 2006 elokuvassa Saving Shiloh ja vuonna 2007 elokuvassa Alakynsi. Momsen koe-esiintyi Disney Channelin Hannah Montana -sarjan nimirooliin ja oli kolmen parhaan joukossa, mutta roolin sai Miley Cyrus. Momsen on myöhemmin todennut olleensa jälkeenpäin ajatellen tyytyväinen, ettei saanut roolia.

Momsen näytteli vuodesta 2007 alkaen Jenny Humphreyta televisiosarjassa Gossip Girl, joka perustuu Cecily von Ziegesarin kirjasarjaan. Hänen hahmonsa oli yksi sarjan päähenkilöistä kausilla 1–4, vaikka hän esiintyikin jaksoissa vähitellen harvemmin. Momsen poistui sarjasta kokonaan vuonna 2011. Myöhemmin samana vuonna hän kertoi Elle-lehdelle lopettaneensa näyttelemisen voidakseen keskittyä musiikkiuraansa.Momsen: I've quit acting yahoo.com. 16.8.2011. 

 Mallina 
14-vuotias Momsen allekirjoitti kesäkuussa 2008 sopimuksen mallitoimisto IMG Modelsin kanssa. Hän on ollut muun muassa Seventeen-, FHM- ja Maxim-lehtien kansissa ja tuotemainoksissa.

 Muusikkona 

Momsen perusti kesäkuussa 2008 The Pretty Reckless -yhtyeen, joka soittaa alternative rockia ja post-grungea. Yhtye allekirjoitti samana vuonna levytyssopimuksen Interscope Recordsin kanssa. Yhtye esiintyi ensimmäisellä kiertueellaan The Veronicas -yhtyeen kanssa. Momsen on kertonut yhtyeen musiikista, että "se tulee olemaan erilaista kuin ihmiset odottavat" ja että siinä on mukana synkkää hevisoundia unohtamatta kuitenkaan keveyttä ja hauskuutta.

Momsen kertoi MTV:n haastattelussa yhtyeen vaikutteiksi The Beatlesin lisäksi useita grunge-yhtyeitä, kuten Oasis, Soundgarden, Audioslave ja Nirvana. Hän on lisäksi maininnut omiksi vaikutteikseen mm. Debbie Harryn, Joan Jettin, Cherie Currien ja Courtney Loven.

Yhtye julkaisi toukokuussa 2010 ensimmäisen singlensä "Make Me Wanna Die". Elokuussa julkaistiin yhtyeen ensialbumi Light Me Up. Siltä ilmestyi kaksi muuta singleä, "Miss Nothing" ja "Just Tonight". Yhtye toimi Evanescence-yhtyeen lämmittelijänä vuonna 2011 ja aloitti seuraavana vuonna kiertueen, joka kantoi nimeä Medicine Tour.

Yhtyeen toinen studioalbumi Going to Hell julkaistiin maaliskuussa 2014. Levy osoittautui läpimurroksi, sillä se myi ilmestymisviikollaan 35 000 kappaletta. Momsen ja The Pretty Recklessin jäsenet rikkoivat ennätyksen olemalla ensimmäinen naisen johtama yhtye, jonka kaksi ensimmäistä singleä uudelta levyltä nousivat listaykkösiksi – "Heaven Knows" ja "Fucked Up World". Yhtye vietti suurimman osan vuodesta 2014 kiertueella mainostamassa Going to Hell -albumia.

Lokakuussa 2016 The Pretty Recklessiltä julkaistiin kolmas studioalbumi Who You Selling For. Sen ensimmäinen single "Take Me Down" nousi Billboardin Mainstream Rock -listan kakkossijalle.

Filmografia
 Vuosi  Elokuva  Rooli  1999  The Prophet's Game  Honey Bee Swan  2000  The Grinch  Cindy Lou Who 2002  Olimme sotilaita  Julie Moore  Spy Kids 2  Alexandra  Hansel & Gretel  Gretel  2006  Saving Shiloh  Samantha Wallace 2007  Paranoid Park  Jennifer  Alakynsi  Molly  2008  Spy School  Madison Kramer 

 Vuosi  Televisio  Rooli  Huom. 2007–2011  Gossip Girl  Jennifer ”Jenny” Humphrey  vakituinen rooli kausilla 1–4; 66 jaksoa

Diskografia
 Singlet 
"Christmas, Why Can't I Find You?"
"Make Me Wanna Die"
"Zombie"
"Blender"
"He Loves You"
"My Medicine"
"All You Need is Love"
"Light Me Up" (acoustic)
"Miss Nothing"
"Just Tonight"
"Going To Hell"
"Follow Me Down"
"Kill Me"
"Burn"
"Heaven Knows"
"Fucked Up World"

Soundtrackit
School's Out! Christmas
Gossip Girl

 Lähteet 

Aiheesta muualla



Luokka:Yhdysvaltalaiset elokuvanäyttelijät
Luokka:Yhdysvaltalaiset televisionäyttelijät
Luokka:Yhdysvaltalaiset lapsinäyttelijät
Luokka:Yhdysvaltalaiset laulajat
Luokka:Yhdysvaltalaiset mallit
Luokka:Amerikanvenäläiset
Luokka:Vuonna 1993 syntyneet
Luokka:Elävät henkilöt
Luokka:Seulonnan keskeiset artikkelit